Store ændringer i skattevæsenet blev tirsdag formiddag præsenteret for hele landet, og det er ændringer, der kommer Nordjylland til gavn. Med omlægningen af hele skattesystemet får Nordjylland nemlig tilknyttet 220 statslige arbejdspladser. Både skattecentrene i Thisted og Hjørring får øget bemanding, men det er især en ny motorstyrelse i Aalborg, der kommer til at trække mange arbejdspladser til det nordjyske. De nye arbejdspladser vækker selvfølgelig glæde hos både Aalborg Kommune og Aalborg Universitet. - Det er en rigtig god nyhed. Vi er jo en uddannelsesby, der uddanner mange unge, så vi har hele tiden brug for flere arbejdspladser, siger borgmester Thomas Kastrup-Larsen. Motorstyrelsen i Aalborg skal blandt andet sikre, at de danske motorejere betaler deres registreringsafgifter. Og det glæder prodekan på det samfundsvidenskabelige fakultet på Aalborg Universitet, Malene Gram, at der kommer statslige arbejdspladser til regionen. - Det er især relevant for vores jurister, økonomer og studerende på statskundskab, så vi er rigtigt positive, siger Malene Gram. Omlægningen af skattevæsenet sker som konsekvens af en stribe store skandaler. Fra 1. juli bliver det gamle system så nedlagt og erstattet af syv nye styrelser samt flere ansatte i de lokale skattecentre - heriblandt Thisted og Hjørring.

Opsummering:
Der er stor glæde i det nordjyske, efter skatteminister Karsten Lauritzen tirsdag formiddag offentliggjorde, at der en ny styrelse og 220 arbejdspladser til regionen.